યુવાનો ઘરની બહાર ગુજરાતી ભાષાનો ઓછો ઉપયોગ કરે છે. યુવાનો સાથે સંકળાયેલાં પ્રચાર માધ્યમો પણ તેમની ભાષાની પ્રાથમિકતા સાથે જોડાયેલાં હોઈ શકે. આ અંગે જાણીતા ગાયક અરવિંદ વેગડા કહે છે, “હાલમાં યુવાનો એફ.એમ. રેડિયો વધુ સાંભળે છે અને તે સગવડિયું માધ્યમ હોઈ લોકોની વધુ નજીક છે. એફ.એમ.માં ગુજરાતી ગીત કે ભાષાનો પ્રચાર સાવ ઓછો જોવા મળશે. શું તેમને ગુજરાતી ભાષા વામણી લાગે છે ? ગુજરાતી સંગીતને પ્રોત્સાહન મળશે તો ગુજરાતી ભાષાને પણ પ્રોત્સાહન મળી શકે.”